P r e d k l a d a c i a     s p r á v a

Európska rada (ER) zasadala v Bruseli 15. – 16. októbra 2008. Delegáciu SR viedol predseda vlády Robert Fico, zasadnutia sa zúčastnili aj minister zahraničných vecí SR Ján Kubiš a minister financií SR Ján Počiatek. Na okraj summitu sa uskutočnilo koordinačné stretnutie krajín V4 + B3 + Bulharsko + Rumunsko a bilaterálne rokovanie (medzi štyrmi očami) ministra zahraničných vecí SR J. Kubiša s maďarskou partnerkou K. Gönczovou.

Samotná Európska rada bola venovaná trom hlavným témam: aktuálnej hospodárskej a finančnej situácii, otázke budúcnosti Lisabonskej zmluvy a energetike a zmenám klímy. Okrem toho sa ER venovala aj oblasti energetickej bezpečnosti, prisťahovalectvu a azylu a nadviazala na zasadnutie ER z 1. septembra 2008 ku Gruzínsku a vzťahom s Ruskom. ER tiež schválila zloženie Skupiny pre reflexiu o budúcnosti Únie. Výstupom z rokovania ER sú závery ER.  

Nosnou témou zasadnutia ER bola problematika hospodárskej a finančnej situácie. Na rokovaní sa zúčastnil aj prezident Európskej centrálnej banky J. C. Trichet. ER pozitívne zhodnotila výsledky mimoriadneho summitu eurozóny a Spojeného kráľovstva z 12. októbra 2008 v Paríži a uvítala prijatý plán koordinovanej činnosti štátov eurozóny. EÚ tak potvrdila svoj záväzok prijať opatrenia potrebné na zachovanie stability finančného systému, podporovať významné finančné inštitúcie, predchádzať bankrotom a zabezpečiť ochranu vkladov sporiteľov. V tejto súvislosti ER vyjadrila spoločné odhodlanie postupovať aj naďalej koordinovane a na globálnej úrovni. 

V súvislosti so situáciou ohľadne Lisabonskej zmluvy po írskom júnovom referende si ER vypočula analýzu predsedu írskej vlády o dôvodoch negatívneho výsledku uvedeného referenda. Cieľom je do decembra t. r. definovať kroky na vyriešenie situácie, ktoré je potrebné prijať v budúcom roku.

ER rokovala o problematike energetiky a zmenách klímy počas pracovnej večere hláv štátov a predsedov vlád. ER opätovne potvrdila cieľ, ktorým je dosiahnuť do konca roka celkovú dohodu o klimaticko-energetickom balíku.

Z pohľadu SR bola v pripravovaných záveroch dôležitá otázka finančného dohľadu a klimaticko-energetický balík, ku ktorému predložila spoločný návrh skupina siedmych krajín, vrátane SR.

	Materiál má bezprostredný vplyv vo finančnej, ekonomickej, environmentálnej oblasti a v podnikateľskom prostredí. Konkrétne dôsledky plnenia záväzkov v jednotlivých oblastiach budú vypracované príslušnými rezortmi. Úloha analyzovať závery Európskej rady a rozpracovať ich do konkrétnych opatrení je súčasťou uznesenia predkladaného materiálu. Prehľad konkrétnych úloh vyplývajúcich zo záverov Európskej rady je uvedený v prílohe 2 materiálu.